**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 e–mail: tvonkph@tiszavasvari.hu

Témafelelős: Ostorháziné dr. Kórik Zsuzsanna/Erdei Kolett

**Képviselő-testület tagjai részére**

Tisztelt Képviselő-testület!

A 2018. február 15. napján tartandó rendes testületi ülés 5. napirendi pontjában tárgyalt - **Állásfoglalás kérése, valamint jogalkotás kezdeményezése cukorbeteg gyermek ellátása érdekében - előterjesztésben szereplő állásfoglalás kérés az alábbi témában kerül kiegészítésre.**

2018. február 12. napján munkatársam egyeztetett a Tiszavasvári Egyesített Óvoda intézményvezetőjével, aki arról tájékoztatott, hogy az országban van olyan gyakorlat is, hogy 074032 kormányzati funkción, ifjúság - egészségügyi gondozás szakfeladaton látják el óvodák, illetve védőnők ezt a feladatot. Abban az óvodában, ahol ezen a szakfeladaton keresztül látják el a cukorbeteg gyermekeket, ott szakápoló végzettségűeket foglalkoztatnak.

Ezen szakfeladat azonban inkább a védőnői munkához igazodik, nem pedig az óvodai neveléshez, mivel az egészségügyről szóló 1997. évi CLIV. törvény 42. §- a kimondja, hogy az ***ifjúság-egészségügyi gondozás célja a kiskorúak harmonikus testi és lelki fejlődésének elősegítése. Az ifjúság-egészségügyi gondozás speciális feladata*** *a veleszületett rendellenességgel élők,* ***krónikus megbetegedésben*** *vagy testi, érzékszervi, értelmi fogyatékosságban szenvedők -* ***a háziorvossal történő együttműködésen alapuló - fokozott ellenőrzése, lelki gondozása és az egészséges közösségekbe történő beilleszkedés elősegítése.*** *Az ifjúság-egészségügyi gondozás keretében* ***biztosítani kell a nevelési-oktatási intézményekben a gyermekek és tanulók első orvosi ellátását is.*** *Az ifjúság-egészségügyi gondozás részét képezi - a külön jogszabályban meghatározottak szerint - az iskola-egészségügyi ellátás.*

**Alátámasztja ezt a központi védőnővel történő korábbi egyeztetés is,** ami a védőnői jogszabályi hivatkozást illeti, mely szerint az iskola-egészségügyi ellátásáról szóló 26/1997. (IX.3.) NM rendelet 3. számú melléklete tartalmazza a nevelési-oktatási intézmény védőnője által önállóan ellátandó feladatokat, így **a 7. pontja alapján a krónikus betegek, magatartási zavarokkal küzdők életvitelének segítése is az óvodai védőnő ellátandó feladatához tartozik.**

Tiszavasvári, 2018. február 14.

**Dr. Fülöp Erik s.k.**

**polgármester**